stanford-oval/wikipedia huggingface dataset:
Jannika B

| Jannika B |
| --- | --- |
 Jannika B vuonna 2022
Henkilötiedot
Koko nimi:  Jannika Ona Elisabeth Wirtanen
Syntynyt: 28. helmikuuta 1985 (ikä 39) Tammisaari
Ammatti:  laulaja, lauluntekijä
Puoliso:  Toni Wirtanen (vih. 2013)
Muusikko
Laulukielet:  suomi, ruotsi, englanti
Aktiivisena:  2007–
Tyylilajit:  pop
Levy-yhtiöt:   Ona / Sony Music (2012–2014)  The Fried Music / Capitol Records (2014–2021)  Universal Music (2022–) 
Aiheesta muualla
Kotisivut
  [ Muokkaa Wikidatassa ] [ ohje ]  
Jannika B (oik. Jannika Ona Elisabeth Wirtanen o.s. Bergroth, s. 28. helmikuuta 1985 Tammisaari) on suomenruotsalainen laulaja ja lauluntekijä. Hän on uransa aikana julkaissut kolme studioalbumia, joista kaksi on myynyt kultaa ja kolmas platinaa. Hän on saavuttanut myös neljä Emma-ehdokkuutta.
Jannika B on esiintynyt televisiosarjoissa Tähdet, tähdet, Tanssii tähtien kanssa ja Vain elämää, sekä toiminut tuomarina Idols-laulukilpailussa. Vuonna 2019 hän julkaisi oman vaatemallistonsa ja vuonna 2022 hän juonsi SuomiLove-musiikkiohjelmaa.
Tausta

Jannika Ona Elisabeth Bergroth syntyi 28. helmikuuta 1985 Tammisaaressa. Hän vietti lapsuutensa Kokkolassa. Bergrothin äiti on terveydenhoitaja ja isä diplomi-insinööri. Myös Bergrothin kaksi vanhempaa veljeä ovat diplomi-insinöörejä.
Kolmevuotiaana Bergroth ryhtyi tanssimaan klassista balettia ja haaveili ammattitanssijan urasta. Hän lopetti tanssiharrastuksensa 15-vuotiaana, kun Helsingin Oopperan ammattilaisraati totesi, että hänellä on liian lihaksikkaat reidet ammattitanssijaksi. Lapsena Bergroth harrasti myös pianonsoittoa.
Bergroth oli koulukiusattu pigmenttihäiriönsä ja joidenkin mielestä suurien korvien vuoksi. Peruskoulun jälkeen Bergroth muutti Vaasaan opiskelemaan englanninkielisessä IB-lukiossa. Opintojen aikana Bergrothin ystävä kannusti häntä laulajaksi. 18-vuotiaana Bergroth osti itselleen kitaran ja kasettinauhurin, joilla hän ryhtyi säestämään ja äänittämään itseään. Lukion jälkeen Bergroth aloitti opinnot Kokkolan ammattikorkeakoulussa, josta hän valmistui tradenomiksi.
21-vuotiaana Bergrothista tuli Polarn O. Pyret -vaateliikkeen myymäläpäällikkö. Samaan aikaan hän työskenteli myös jumppaohjaajana. Vuonna 2011 Bergroth otti opintovapaata ja muutti Ikaalisiin, missä hän aloitti artistivalmennuksen. Vuonna 2014 Bergroth suoritti Master of Business Administration -tutkinnon.
Ura > Kaikki rohkeus ja Šiva (2007–2015)

Bergroth osallistui Idols-laulukilpailuun vuosina 2007 ja 2008. Ensimmäisellä kerralla hän eteni semifinaaleihin. Vuonna 2009 hän osallistui X Factor -laulukilpailuun. Bergroth julkaisi taiteilijanimellä Jannika B ensimmäisen omakustannesinglensä ”Så länge vi finns” vuonna 2007. Hän julkaisi seuraavien kolmen vuoden aikana kaksi ruotsinkielistä ja yhden englanninkielisen singlen. Hänen ensimmäinen suomenkielinen kappale ”Kuin kynsilakattu” julkaistiin vuonna 2009 Elämässä mukana -hyväntekeväisyyslevyllä.
Jannika B aloitti keväällä 2011 omakustanteisesti veronpalautuksillaan debyyttialbuminsa äänitykset tuottaja Jonas Olssonin ja lauluntekijä Heidi Maria Paalasen kanssa. Samaan aikaan Jannika B aloitti kirjoittamaan blogia, johon hän haastatteli muun muassa YleX:n silloista musiikkipäällikköä Tomi Saarista. Hän antoi Saariselle debyyttisinglensä ”Onnenpäivä”, joka nostettiin pian YleX:n soittolistalle; myös NRJ otti kappaleen soittoon. Helmikuussa 2012 Jannika B solmi levytyssopimuksen Sony Musicin kanssa.
Jannika B julkaisi vuonna 2012 kaksi singleä, joista ”Seuraavaan elämään” nousi muun muassa Suomen radiokanavien soitetuimpien kappaleiden listan sijalle kolme. Sony julkaisi Jannika B:n debyyttialbumin Kaikki rohkeus 1. helmikuuta 2013 hänen oman Ona-levymerkkinsä kautta. Levy nousi julkaisuviikollaan Suomen virallisen albumilistan kolmanneksi. Se on sittemmin myynyt kultaa. Keskisuomalaisen arviossa todettiin, että albumilla ”on hyvää nostetta, mutta yltäkylläinen hurmos jää puuttumaan.”
Jannika B lämmitteli Adam Lambertia Helsingin Hartwall Areenalla maaliskuussa 2013, jonka jälkeen hän aloitti kesällä mittavan Suomen-kiertueen debyyttialbuminsa tiimoilta. Jannika B oli myöhemmin ehdolla vuoden 2013 tulokkaaksi Emma-gaalassa. Iskelmä Gaalassa hän oli ehdolla myös vuoden tulokkaaksi sekä vuoden naisartistiksi.
Jannika B julkaisi alkuvuodesta 2014 kaksi uutta singleä; molemmat nousivat listoille. Hänen toinen studioalbuminsa Šiva julkaistiin 28. maaliskuuta 2014, ja se nousi albumilistan sijalle kuusi. Soundin arviossa todettiin: ”Vaikka ainuttakaan ’Seuraavaan elämään’ -hitin tasoista täsmäsiivua ei tällä kierroksella lohkea, on Šivakin pieninä annoksina parhaimmillaan valloittava.” Albumin julkaisun jälkeen Jannika B aloitti uuden Suomen-kiertueen. Lokakuussa hän solmi uuden levytyssopimuksen The Fried Musicin kanssa ja tiedotti jäävänsä määrittelemättömän mittaiselle tauolle maaliskuussa 2015. Emma-gaalassa Jannika B oli ehdolla yleisön äänestämässä Vuoden artisti/yhtye -kategoriassa.
Ura > Toinen nainen (2016–2020)

Jannika B palasi tauoltaan helmikuussa 2016 julkaistulla singlellä ”Niagara”. Hän palasi esiintymään kesällä ja julkaisi seuraavan vuoden aikana kolme uutta singleä. Jannika B nähtiin myös toimittajan roolissa syyskuussa 2016 ensi-iltansa saaneessa Teit meistä kauniin -elokuvassa. Syksyllä 2017 Jannika B kilpaili MTV:n Tähdet, tähdet -televisiosarjan neljännellä tuotantokaudella, jossa hän sijoittui lopulta toiseksi. Hän julkaisi myös marraskuussa singlen ”Riisu kokonaan”, joka nousi Suomen latauslistan viidenneksi sekä radiosoittolistan sijalle 15. Toukokuussa 2018 julkaistu ”En luovu susta koskaan” -single ylsi radiosoittolistan sijalle 12. Kappale on striimannut platinaa.
Syksyllä 2018 Jannika B nähtiin yhtenä Idols-laulukilpailun yhdeksännen tuotantokauden tuomarina. Marraskuussa hän julkaisi singlen ”Kaksi jotka pelkää”, jota käytettiin myöhemmin Temptation Island Suomi -televisiosarjan viidennen tuotantokauden tunnuskappaleena. Kappale ylsi myös radiosoittolistan sijalle 18 ja striimasi kultaa.
Tammikuussa 2019 Jannika B julkaisi oman vaatemallistonsa Me&I-muotiyrityksen kanssa. Hänen kolmas studioalbuminsa Toinen nainen julkaistiin 29. maaliskuuta 2019. Albumin julkaisun yhteydessä kappale ”Aamun takana” julkaistiin myös singlenä, ja se nousi radiosoittolistan sijalle kuusi. Toinen nainen nousi julkaisuviikollaan Suomen virallisen albumilistan sijalle kahdeksan, mutta kapusi listan viidenneksi viikkoa myöhemmin. Levy on sittemmin myynyt platinaa. Keskisuomalaisen arviossa todettiin: ”Toinen nainen on artistin kolmas albumi, joka liukuu korvakäytävissä niin liukkaasti, että mikään ei pysy missään. Tyhjään on paha tarttua.” Albumin julkaisun jälkeen Jannika B aloitti jälleen uuden kiertueen..
Jannika B osallistui Tanssii tähtien kanssa -televisio-ohjelmaan syksyllä 2019. Hän sijoittui kisassa toiseksi tanssiparinsa Aleksi Seppäsen kanssa. Helmikuussa 2020 Jannika B palkittiin Päijät-Hämeen Kultaiset askeleet -gaalassa vuoden 2019 tanssiteosta. Emma-gaalassa hän oli ehdolla kahdessa kategoriassa. Huhtikuussa Jannika B julkaisi singlen ”Katso mua”, ja syksyllä hänet nähtiin Vain elämää -musiikkiohjelman 11. tuotantokaudella. Jannika B:n ohjelmassa esittämistä kappaleista parhaiten menestyi alun perin Klamydian levyttämä "Pyyntö", joka nousi singlelistan kärkeen.
Ura > Neljäs albumi (2021–)

Jannika B jäi äitiyslomalle vuonna 2021. Hän palasi julkisuuteen helmikuussa 2022 julkaistulla ”Mania”-singlellä. Samalla Jannika B:n kerrottiin juontavan SuomiLove-musiikkiohjelman seuraavaa tuotantokautta yhdessä Mikko Kuustosen kanssa. Jannika B sai vuoden 2022 Kokkola-palkinnon, joka myönnetään taiteen ja perinnekulttuurin alalla ansioituneille kokkolalaisille henkilöille tai yhteisöille.
Jannika B ilmoitti hakeneensa Uuden Musiikin Kilpailuun vuonna 2024 kappaleella ”Tetris”.
Musiikkityyli ja sanoitukset

Jannika B on kuvaillut musiikkityyliään ”suomenkieliseksi puhtaaksi popiksi”. Hänen esikuviaan ovat Jenni Vartiainen ja Madonna. Jannika B on usein kuvaillut albumejaan värein. Kaikki rohkeus oli ”oranssi-keltasävytteinen”, kun taas Šiva oli ”enemmän tummansininen”, jossa on ”neonväripilkahduksia”. Toinen nainen -levyn värit olivat punainen, oranssi ja keltainen. Vaikutteita Jannika B otti 1980- ja 1990-luvun musiikista, ja levyn kappaleita hän kuvaili ”pirteiksi” ja ”kupliviksi”. ”Mania”-singlen myötä Jannika B lanseerasi termin ”laserkantri” kuvastamaan musiikkiaan.
Ensisijaisesti Jannika B hakee inspiraatiota sanoituksiinsa omasta elämästään, mutta myös tarinoista. Hän on kertonut: ”Ammennan aiheeni kaikesta kokemastani, mutta myös näkemästäni. Päässäni näistä on muodostunut sellainen sumu, että en välillä enää itsekään tiedä mikä on totta.” Hän on myös kertonut tekevänsä sanoituksia muun muassa lukemalla kirjoja, joista hän alleviivaa tunteita herättäviä sanoja. Myöhemmin hän ryhtyy rakentamaan alleviivatuista sanoista tarinaa, jonka pohjalta hän ryhtyy kirjoittamaan kappaletta. Jannika B on kertonut, etteivät hänen kappaleensa useinkaan käsittele ajankohtaisia tapahtumia, vaan ”asioita, jotka on käsitelty joskus aikaisemmin ja sitten ne vain printtaa ulos biisiksi”. Toistuvia teemoja Jannika B:n Toinen nainen -albumilla ovat ero, pettäminen ja epätoivon tunteet.
Yksityiselämä

Jannika B on naimisissa Apulanta-yhtyeen Toni Wirtasen kanssa. He tapasivat kesällä 2011, kun Jannika B haastatteli musiikkialan ammattilaisia blogiinsa. Pari alkoi seurustella loppuvuodesta 2011, ja he muuttivat yhteen toukokuussa 2012. Jannika B ja Toni Wirtanen menivät naimisiin 31. joulukuuta 2013. Samalla Bergroth vaihtoi sukunimensä Wirtaseksi. Parin esikoislapsi syntyi vuonna 2015. Syyskuussa 2021 he saivat toisen lapsen. Wirtaset asuvat Hollolassa, ja heillä on koiraharrastus.
Jannika B sairastaa vitiligoa, joka näkyy hänen silmäluomissaan, kaulassaan ja käsissään. Jannika B sairastui masennukseen lapsensa syntymän jälkeen. Hän hakeutui psykiatriseen hoitoon ja on sittemmin toipunut.
Huhtikuussa 2020 Jannika B nimettiin Suomen World Visionin lähettilääksi.
Jannika B:stä julkaistiin lokakuussa 2022 Otavan kustantama, Sanna Wikströmin ja Jannika Wirtasen kirjoittama kirja Jannika B – Ihmisen muotoinen.
Diskografia > Studioalbumit

Kaikki rohkeus (2013)
Šiva (2014)
Toinen nainen (2019)
Tetris (2024)
Palkinnot ja ehdokkuudet

| Vuosi | Tilaisuus | Palkinto | Ehdokas | Tulos | Viitteet |
| --- | --- | --- | --- | --- | --- |
| 2013 | Emma Gaala | Vuoden tulokas | Jannika B | Ehdokkuus |  |
| 2013 | Iskelmä Gaala | Vuoden naisartisti | Jannika B | Ehdokkuus |  |
| 2013 | Iskelmä Gaala | Vuoden tulokas | Jannika B | Ehdokkuus |  |
| 2014 | Emma Gaala | Yleisöäänestys: Vuoden artisti/yhtye | Jannika B | Ehdokkuus |  |
| 2019 | Kultaiset askeleet | Vuoden tanssiteko | Jannika B | Voitto |  |
| 2019 | Emma Gaala | Vuoden iskelmä | Jannika B | Ehdokkuus |  |
| 2019 | Emma Gaala | Yleisöäänestys: Vuoden artisti/yhtye | Jannika B | Ehdokkuus |  |
| 2022 | Kokkolan kaupunki | Kokkola-palkinto | Jannika B | Voitto |  |
Aiheesta muualla

Wikimedia Commonsissa on kuvia tai muita tiedostoja aiheesta .
Jannika B:n virallinen sivusto
| Auktoriteettitunnisteet  |
| --- | --- |
Kansainväliset:  ISNI 
Kansalliset:  Suomi (KANTO) 
Taiteenala:  MusicBrainz 
Henkilöt:  Ritva  Elonet 
Muut:  Europeana 
Jannika B esiintymässä Lappeenrannan Muodin yö -tapahtumassa syyskuussa 2013.
Touch & Go

| Touch & Go |
| --- | --- |
 IATA: EC  –  ICAO: TUG 
Perustettu:  1993
Lakkautettu:  1995
Laivaston koko:  4
Solmukohdat:  Vnukovon lentoasema
Kotipaikka:  Moskova
Touch & Go (IATA: EC, ICAO: TUG) oli venäläinen lentoyhtiö. Vuonna 1993 perustettu yhtiö kuljetti rahtia ja matkustajia tilauslennoilla kotikenttänään Vnukovon lentoasema Moskovassa. Touch & Go lopetti toimintansa loppuvuodesta 1995.
Yhtiön virallinen nimi oli Konveier (ven. Конвейер). Sana konveier tarkoittaa venäjän kielessä liukuhihnaa tai kokoonpanolinjaa, mutta ilmailuterminä se tarkoittaa läpilaskua. Siitä oli peräisin myös läpilaskua tarkoittava englanninkielinen nimi Touch & Go, joka oli maalattu yhtiön koneisiin.
Laivasto

Touch & Go käytti toimintansa aikana seuraavia neljää lentokonetta.
1 Iljušin Il-76TD
1 Tupolev Tu-134A-3
2 Tupolev Tu-154M
Filostratos Ateenalainen

| Filostratos Ateenalainen> Φιλόστρατος ὁ Ἀθηναῖος.Henkilötiedot |
| --- | --- |
Syntynyt: n. 170/172 Lemnos
Kuollut: n. 244/249
Ammatti:  sofisti, reettori, kirjailija
Kirjailija
Tuotannon kieli: muinaiskreikka
Aikakausi:  roomalainen kausi
Pääteokset:  Apollonios Tyanalaisen elämä, Sofistien elämät
Aiheesta muualla
Löydä lisää kirjailijoitaKirjallisuuden teemasivulta
Filostratos Ateenalainen (m.kreik. Φιλόστρατος ὁ Ἀθηναῖος, Filostratos ho Athēnaios, lat. Lucius Flavius Philostratus; n. 170/172–244/249) oli kreikkalais-roomalainen sofisti ja reettori, joka kuuluu toisen sofistiikan merkittävimpiin edustajiin. Filostratos oli kotoisin Lemnokselta, mutta häntä kutsutaan usein opiskelupaikkansa mukaan ”ateenalaiseksi”.
Elämä

Filostratos kuului lemnoslaiseen Filostratos-nimisten reettorien sukuun. Antiikin lähteet esittävät hänen nimensä erilaisissa muodoissa. Hänen teoksessaan Sofistien elämät ja Johannes Tzetzeellä esiintyy roomalainen praenomen Flavius. Hänen Kirjeidensä otsakkeessa häntä kutsutaan ateenalaiseksi. Eunapios ja Synesios kutsuvat häntä lemnoslaiseksi ja Fotios tyroslaiseksi.
Filostratoksen omissa teoksissa esiin tuomansa perusteella hän todennäköisesti syntyi Lemnoksella ja opiskeli retoriikkaa Ateenassa Prokloksen oppilaana. Hän kuunteli myös muiden aikansa suurten reettorien ja sofistien opetusta, ellei jopa ollut näiden oppilaana. Sudan mukaan hänen kilpailijansa Ateenassa oli Fronton. Apsines, joka myös vastusti Frontonia, taas oli hänen läheinen ystävänsä. Nimityksen ”ateenalainen” Filostratos sai siirryttyään Ateenasta opettamaan Roomaan. Tällä lisänimellä hänet erotettiin myöhemminkin Filostratos vanhemmasta ja nuoremmasta.
Filostratoksen syntymä ajoitetaan noin vuoteen 170–172. Vuotta, jolloin hän siirtyi Ateenasta Roomaan, ei tunneta tarkasti, mutta hänet mainitaan keisari Septimius Severuksen vaimon Julia Domnan kokoaman oppineiden piirin (κύκλον, kyklon) jäsenenä. Piiriin kuului erityisesti reettoreita. Julia Domnan pyynnöstä Filostratos kirjoitti teoksensa Apollonios Tyanalaisen elämä. Tavasta, jolla Filostratos puhuu suojelijastaan, käy ilmi keisarinnan olleen kuollut teoksen valmistuessa; tämä kuoli vuonna 217. Filostratos selvästikin kirjoitti elämäkerran Roomassa.
Teos Sofistien elämät on joskus yhdistetty myös muihin Filostratos-suvun jäseniin. Se, että kirjoittaja oli tämä sama Filostratos, tulee kuitenkin ilmi muun muassa siitä, että hän mainitsee sekä Sofistien elämissä että Apollonios Tyanalaisen elämässä käyneensä Galliassa, sekä siitä, että hän viittaa ensin mainitussa teoksessa jälkimmäiseen omana teoksenaan. Hän sanoo kirjoittaneensa Sofistien elämät kun Aspasius vielä opetti Roomassa vanhalla iällään. Teos oli omistettu Antonius Gordianukselle ja ajoitetaan vuosien 230 ja 238 välille.
Filostratoksen kuolema ajoitetaan noin vuosiin 244–249, sillä Sudan mukaan hän kuoli keisari Philippus Arabsin aikana.
Teokset

Filostratokselta tunnetaan seuraavat teokset:
Apollonios Tyanalaisen elämä (Τὰ ἐς τὸν Τυανέα Ἀπολλώνιον, Ta es ton Tyanea Apollōnion; lat. Vita Apollonii Tyanensis) (n. 220)
Sofistien elämät (Βίοι σοφιστῶν, Bioi sofistōn; Vitae sophistarum) (231–237)
Heroikos (Ἡρωικὸς, Hērōikos; Heroicus)
Gymnastikos (Γυμναστικός; Gymnasticus) (220 jälkeen)
Kirjeet (Ἐπιστολαί, Epistolai; Epistolae)
Filostratos vaikuttaa pyrkineen teoksillaan havainnoillistamaan sitä erityistä tapaa, jolla retoriikan opettajat käsittelivät erilaisia eteensä tulleita asioita.  He laajensivat, koristelivat ja jäljittelivät asioita välittämättä historiallisesta totuudesta, harjoittaen sen sijaan eräänlaista sanallista voimistelua, joka pyrki valmentamaan henkisen urheilijan pärjäämään missä tahansa väittely- tai puhetilanteessa. Filostratoksen omana aikana se piiri, jossa sofistit ja reettorit – joiden välille hän ei tee eroa – pystyivät keskustelemaan turvallisesti, oli varsin rajattu. Siksi hän ei käsittele aiheita, jotka liittyisivät julkisiin tapahtumiin tai politiikkaan.
Filostratoksella oli selkeä näkemys, mikä tyyli sopii mihinkin aiheeseen, ja tekee tämän vuoksi kriittisiä huomioita toisten sofistien teoksista. Hänen omaa tyyliään on kuvattu ylenpalttiseksi ja ilmaisutavoiltaan monipuoliseksi. Tyyli on yleensä suhteellisen selkeää, mutta välillä hän käyttää esimerkiksi puolirunollista ilmaisua tai arkaismeja. Filostratos tunsi hyvin aiempien puhujien, filosofien, historioitsijoiden ja runoilijoiden tuotannon, ja lainaa näiltä paljon ilmaisuja teoksiinsa. Erityisesti hän hyödyntää Homerosta, Pindarosta, Euripidesta, Herodotosta, Ksenofonia ja Demosthenestä.
Ensimmäinen Filostratoksen kaikki teokset koonnut editio oli Fed. Morelliuksen toimittama (Pariisi, 1608). Se piti sisällään myös Eusebioksen teoksen Hieroklesta vastaan, Filostratos vanhemman teoksen Eikones, Kallistratoksen teoksen Ekfraseis sekä näiden latinankieliset käännökset. Gottfried (Gottfridus) Oleariuksen laitos (2 osaa, Leipzig, 1709, fol.) sisälsi samat teokset sekä muun muassa niin kutsutut Apollonios Tyanalaisen kirjeet. Kolmas tärkeä laitos oli C. L. Kayserin laitos (Zürich, 1844, 4to.). Se sisälsi kreikkalaisen tekstin lisäksi jokaisen teoksen johdannon sekä selityksiä.
Filostratoksen Sofistien elämien käsikirjoitusta Vaticanus graecus 64 (fol. 284r.) vuodelta 1269/1270.
Yermolino Airlines

| Yermolino Airlines |
| --- | --- |
 IATA:    –  ICAO: EFE 
Perustettu:  1992
Lakkautettu:  2002
Laivaston koko:  17
Solmukohdat:  Jermolinon lentoasema
Kotipaikka:  Moskova
Yermolino Airlines (ven. Ермолинские Авиалинии; aiemmin JeLIIP, ven. ЕЛИИП, Ермолинское лётно-испытателное иследовательцкое предприятие, Jermolinon koelento- ja tutkimusyritys; ICAO: EFE) oli venäläinen lentoyhtiö. Vuonna 1992 perustetun yhtiön kotikenttä oli Jermolinon lentoasema lähellä Moskovaa. Se oli pääasiassa rahtilentoyhtiö, mutta operoi myös Tu-134AK-yksityiskoneita muiden yritysten puolesta. Se lopetti toimintansa vuonna 2002.
Laivasto

Toimintansa aikana Yermolino Airlines käytti seuraavia 17 lentokonetta.
1 Antonov An-12
2 Antonov An-12A
3 Antonov An-12B
2 Antonov An-12BK
3 Antonov An-26
2 Antonov An-26B
1 Antonov An-26KPA
1 Iljušin Il-76T
2 Tupolev Tu-134AK
Athenaios

Athenaios (m.kreik. Ἀθήναιος Nαυκράτιος, Athēnaios Naukratios, lat. Athenaeus Naucratita; 100- ja 200-lukujen vaihde) oli antiikin kreikkalainen reetori ja grammaatikko, joka oli kotoisin Naukratiksesta Egyptistä ja joka toimi kirjastonhoitajana Roomassa.
Teokset

Athenaioksen tiedetään kirjoittaneen historiateoksen Syyrian kuninkaista ja tutkielman thratta-kaloista, jotka Arkhippos ja muut komediakirjailijat mainitsevat. Kummatkin näistä teoksista ovat kadonneet. Tunnetuin ja merkittävin Athenaioksen säilynyt teos on Deipnosofistai (lat. Deipnosophistae), jonka nimi voidaan kääntää ”Päivällisfilosofeiksi” tai ”Oppineiden pidoiksi”. Nykyaikaan säilyneessä muodossa se käsittää viisitoista kirjaa. Ensimmäiset kaksi kirjaa sekä osat kirjoista III, XI ja XV ovat säilyneet vain tiivistelminä. Muuten teos vaikuttaa säilyneen kokonaisuudessaan. Teos kertoo varakkaan ylipapin Publius Livius Larensiksen järjestämistä monipäiväisistä pidoista, johon osallistuvat aikakauden merkittävimmät kulttuurihenkilöt. Teos on kokoelma sekalaista tietoa, pääasiassa liittyen ruokapöytään, mutta se sisältää huomioita myös muun muassa kielestä ja kirjallisuudesta, musiikista, lauluista, tansseista, peleistä ja kurtisaaneista. Teos on täynnä lainauksia kirjailijoilta, joiden teoksia ei ole säilynyt muuten. Athanaios lainaa yli tuhatta kirjailijaa ja esittää heiltä 10 000 tekstikatkelmaa. Ne ovat peräisin 2 500 eri teoksesta. Kirjailija kehuu lukeneensa 800 keskikomediaan kuuluvaa näytelmää.
Teoksen juoni on monimutkainen ja kehnosti esitetty. Se esittää olevansa teoksen kirjoittajan selonteko ystävälleen Timokrateelle oppineen taiteidensuosijan Laurentiuksen (tai Larentiuksen) talossa pidetyistä pidoista. Näin se on Platonin tyyliin kirjoitettu dialogi dialogin sisällä, mutta keskustelu on tarpeeksi pitkä, jotta se kattaisi useita päiviä, vaikka sen esitetäänkin tapahtuneen yhtenä päivänä. Pitojen kahdenkymmenenyhdeksän vieraan joukkoon kuuluvat muun muassa Galenos ja Ulpianus, mutta kaikki  ovat todennäköisesti fiktiivisiä hahmoja, eikä suurin osa ota osaa keskusteluun. Vieraita pyydetään kuitenkin tuomaan mukanaan katkelmia runoilijoilta, ja näitä luetaan ääneen ja niistä keskustellaan ruokapöydän ääressä.
Kokonaisuudessaan teos on lähinnä kömpelö väline esitellä kirjoittajan laajaa ja monipuolista lukeneisuutta. Teoksen suurimmat arvot eivät olekaan taiteelliset, vaan siinä, että sen osana on säilynyt paljon katkelmia ja tietoa, jotka muuten olisivat kadonneet kokonaan. Ilman Athenaiosta monia kreikkalaisia kirjailijoita, kuten Arkhestratosta, ei tunnettaisi lainkaan. Kirja XIII on merkittävä antiikin kreikkalaisen seksuaalisuuden tutkimuksen kannalta.
Kirjallisuutta

Braund, David & Wilkins, John: Athenaeus and his world: reading Greek culture in the Roman Empire.  University of Exeter Press, 2000.  ISBN 0859896617
Aiheesta muualla

Athenaeus of Naucratis: The Deipnosphists, C. D. Yongen käännös, The Literature Collection (englanniksi)
| Auktoriteettitunnisteet  |
| --- | --- |
Kansainväliset:  FAST  ISNI  VIAF 2  3  4  5  6  7  8  9  10  11  12  WorldCat 
Kansalliset:  Norja  Espanja  Ranska  BnF data  Katalonia  Saksa  Italia  Israel  Belgia  Yhdysvallat  Ruotsi  Latvia  Japani  Tšekki  Australia  Alankomaat  Puola  Portugali  Vatikaani 
Tieteilijät:  CiNii 
Henkilöt:  Deutsche Biographie  DDB  Trove 
Muut:  SNAC  IdRef 
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Athenaeus
Teoksen Deipnosofistai kansilehti vuoden 1535 painoksesta.
Käännös suomeksi
18. toukokuuta

18. toukokuuta on gregoriaanisen kalenterin mukaan vuoden 138. päivä (139. päivä karkausvuonna). Vuodesta on jäljellä 227 päivää.
Nimipäivät

suomalainen kalenteri: Erkki, Eero, Eerik, Eerika, Erkka, Eerikki
suomenruotsalainen kalenteri: Erik, Eirik, Jerker, Erika
ortodoksinen kalenteri: Petri, Teino, Klaudia, Faina, Julia
pohjoissaamenkielinen kalenteri: Erke, Eret
vanhemmissa kalentereissa: Eric, Ericus, Isaac